เพิ่มสิทธิบัตรเครดิตชาวนาเติมน้ำมันได้
ธ.ก.ส.จับมือ ปตท.บางจาก และบริษัทปุ๋ย ยา เมล็ดพันธุ์ เพิ่มสิทธิบัตรเครดิตชาวนา
29 มิ.ย. 2555

ธ.ก.ส.จับมือ ปตท.บางจาก และบริษัทปุ๋ย ยา เมล็ดพันธุ์ เพิ่มสิทธิบัตรเครดิตชาวนา
นายทนุศักดิ์ เล็กอุทัย รมช.คลัง กล่าวว่า ธนาคารเพื่อการเกษตรและสหกรณ์การเกษตร (ธ.ก.ส.) ได้ลงนามกับบริษัท ปตท. และบริษัท บางจาก ให้เกษตรกรใช้บัตรเครดิตซื้อน้ำมันกับสถานีที่เข้าร่วมโครงการประมาณ 1,000 แห่ง ในวงเงินไม่เกิน 3,000 บาทต่อฤดูกาลผลิต โดย ธ.ก.ส.จะงดคิดดอกเบี้ยเป็นเวลา 30 วัน ส่วน ปตท.และบางจากจะช่วยจ่ายดอกเบี้ยให้เกษตรกรในอัตราลิตรละ 7 สตางค์ ในจำนวนไม่เกิน 100 ลิตรต่อราย หลังจากนั้นหากยังชำระไม่ได้ก็จะคิดดอกเบี้ย 7% ต่อปี
นอกจากนี้ ยังได้ร่วมมือกับบริษัทผู้ค้าปุ๋ย ยาปราบศัตรูพืช และเมล็ดพันธุ์ อีกจำนวนมากให้ขายปัจจัยการผลิตให้เกษตรกรในราคายุติธรรม โดย ธ.ก.ส.จะงดคิดดอกเบี้ย 30 วัน ส่วนผู้ค้าจะช่วยเกษตรกรจ่ายดอกเบี้ยให้เกษตรกรที่ซื้อของผ่านบัตรเครดิตในอัตรา 7% ต่อปี เป็นเวลา 120 วัน รวมเวลา 5 เดือน ที่เกษตรกรไม่ต้องจ่ายดอกเบี้ย
ที่ผ่านมามีเกษตรกรนำร่องใช้บัตรเครดิตเกษตรกรจำนวน 5,522 ราย มียอดเงินใช้ผ่านบัตร 7,272 ล้านบาท มีเกษตรกรที่รอพิจารณาใช้บัตรเครดิตอีก 8.06 แสนใบ และจะให้ได้ 2 ล้านใบ ในวันที่ 31 ก.ค.นี้
ทั้งนี้ ในการประชุมคณะรัฐมนตรี (ครม.) สัญจร ที่จังหวัดสุรินทร์ในเดือน ก.ค. นี้ จะมีการเปิดตัวโครงการบัตรสินเชื่อเกษตรกรอย่างเป็นทางการ โดยมีนางสาวยิ่งลักษณ์ ชินวัตร นายกรัฐมนตรี เป็นประธาน